Uredba Komisije (EGS) št. 1258/91

z dne 14. maja 1991

o spremembi Uredbe (EGS) št. 3446/90 o določitvi podrobnih pravil za dodelitev pomoči zasebnemu skladiščenju za ovčje in kozje meso ter Uredbe (EGS) št. 3447/90 o posebnih pogojih za dodelitev pomoči zasebnemu skladiščenju za ovčje in kozje meso

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 3013/89 z dne 25. septembra 1989 o skupni ureditvi trga za ovčje in kozje meso [1], kakor je bila nazadnje spremenjena z Uredbo (EGS) št. 3577/90 [2], in zlasti člena 7(5) Uredbe,

ker Uredba Komisije (EGS) št. 3446/90 [3] določa podrobna pravila za dodelitev pomoči zasebnemu skladiščenju za ovčje in kozje meso;

ker izkušnje kažejo, da naj se dovoli odkostitev v obdobju uskladiščenja; ker naj se zato spremeni Uredba (EGS) št. 3446/90;

ker Uredba Komisije (EGS) št. 3447/90 [4], kakor je bila spremenjena z Uredbo (EGS) št. 273/91 [5], določa posebne pogoje za dodelitev pomoči zasebnemu skladiščenju za ovčje in kozje meso; ker je primerno prilagoditi najnižjo količino odpreme, da se olajša odpremljanje proizvodov brez kosti; ker naj se zato spremeni Uredba (EGS) št. 3447/90;

ker so ukrepi, predvideni s to uredbo, v skladu z mnenjem Upravljalnega odbora za ovce in koze,

SPREJELA NASLEDNJO UREDBO:

Člen 1

V členu 4 Uredbe (EGS) št. 3446/90 se besedilo odstavkov 2 in 3 spremeni:

"2. Pogodbeniki lahko ob stalnem nadzoru intervencijske agencije in v obdobju uskladiščenja razsekajo, delno odkostijo ali odkostijo cele proizvode ali njihove dele pod pogojem, da se uporabi zadostna količina trupov, ki zagotavlja skladiščenje mase, za katero je sklenjena pogodba, ter da se vse meso, ki izhaja iz takšnih postopkov, uskladišči. Namera o uporabi te možnosti se priglasi najpozneje do dneva, ko se uskladiščenje začne; vendar intervencijska agencija lahko zahteva, da se taka priglasitev opravi vsaj dva delovna dneva pred uskladiščenjem vsake posamezne serije.

Velike kite, hrustanec, kosti, koščki maščobe in drugi ostanki po razsekovanju, delni ali popolni odkostitvi se ne smejo skladiščiti.

3. Uskladiščenje se za vsako posamezno serijo pogodbene količine začne na dan, ko ta količina pride pod nadzor intervencijske agencije.

To je dan določitve neto mase sveže ohlajenega proizvoda:

- na kraju skladiščenja, kjer se meso zamrzne v tamkajšnjih prostorih,

- na kraju zamrzovanja, kjer se meso zamrzne v ustreznih obratih zunaj kraja skladiščenja.

Vendar se pri mesu, uskladiščenem po razseku, delni ali popolni odkostitvi, tehtajo dejansko uskladiščeni proizvodi, tehtanje pa se lahko opravi na kraju razseka, delne ali popolne odkostitve.

Masa proizvodov, ki naj se uskladiščijo, se ne določi pred sklenitvijo pogodbe."

Člen 2

Člen 3b Uredbe (EGS) št. 3447/90 se nadomesti s:

"Člen 3a

Najmanjša količina za vsako odpremo, izražena v masi proizvodov na skladišče in na pogodbenika, je štiri tone. Vendar se, kadar je preostala količina v skladišču manjša od te količine, dovoli še ena dodatna odprema preostale količine ali njenega dela.

Kadar pogoji odpreme iz prejšnjega pododstavka niso izpolnjeni:

- se znesek pomoči za odpremljeno količino izračuna v skladu s členom 6(3) Uredbe Komisije (EGS) št. 3446/90 in

- se zaseže v zvezi z odpremljeno količino 15 % varščine iz člena 4."

Člen 3

Ta uredba začne veljati 15. maja 1991.

Uporablja se za zasebno skladiščenje, ki se odpre po tem datumu.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. maja 1991

Za Komisijo

Ray Mac Sharry

Član Komisije

[1] UL L 289, 7.10.1989, str. 1.

[2] UL L 353, 17.12.1990, str. 23.

[3] UL L 333, 30.11.1990, str. 39.

[4] UL L 333, 30.11.1990, str. 46.

[5] UL L 28, 2.2.1991, str. 28.

--------------------------------------------------